Document ID: 32013D0643

IZVEDBENI SKLEP KOMISIJE
z dne 7. novembra 2013
o določitvi finančnega prispevka Unije za odhodke, nastale zaradi sprejetja načrtov cepljenja v izrednih okoliščinah proti bolezni modrikastega jezika v Španiji v letih 2007 in 2008
(notificirano pod dokumentarno številko C(2013) 7281)
(Besedilo v španskem jeziku je edino verodostojno)
(2013/643/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) ter zlasti člena 3(3) in (4) in druge alinee člena 3(6) Odločbe,
ob upoštevanju Uredbe (EU, Eurotom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije in razveljavitvi Uredbe Sveta (ES, Euratom) št. 1605/2002 (2) (v nadaljevanju: finančna uredba) ter zlasti člena 84 Uredbe,
ob upoštevanju naslednjega:
(1)
V skladu s členom 84 finančne uredbe in členom 94 Delegirane uredbe Komisije (EU) št. 1268/2012 z dne 29. oktobra 2012 o pravilih uporabe Uredbe (EU, Euratom) št. 966/2012 Evropskega parlamenta in Sveta o finančnih pravilih, ki se uporabljajo za splošni proračun Unije (3) (v nadaljnjem besedilu: pravila uporabe), institucija ali organi, na katere je ta institucija prenesla pooblastila, pred odobritvijo odhodka iz proračuna Unije sprejmejo sklep o financiranju, ki določa bistvene elemente ukrepa, povezanega z odhodki.
(2)
Odločba 2009/470/ES določa postopke, ki urejajo finančni prispevek Unije za posebne veterinarske ukrepe, vključno z nujnimi ukrepi. Unija bi morala finančno prispevati k upravičenim odhodkom držav članic, da pomaga pri izkoreninjenju bolezni modrikastega jezika v najkrajšem možnem času. Druga alinea člena 3(6) navedene odločbe določa pravila o deležu, ki se uporablja za stroške držav članic.
(3)
Uredba Komisije (ES) št. 349/2005 (4) določa pravila v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS. Člen 3 navedene uredbe določa pravila o odhodkih, upravičenih do finančne podpore Unije.
(4)
Z Odločbo Komisije 2008/655/ES (5) je bil odobren finančni prispevek Unije za izredne ukrepe za boj proti bolezni modrikastega jezika v Španiji v letih 2007 in 2008.
(5)
Španija je 14. aprila 2009 predložila uradni zahtevek za povračilo iz členov 7(1) in 7(2) Uredbe (ES) št. 349/2005. Pripombe Komisije, metoda izračuna upravičenih izdatkov in končne ugotovitve so bili Španiji sporočeni v dopisih z dne 26. decembra 2012 in 9. julija 2013. Komisija je pritrdilni odgovor španskih organov prejela 4. septembra 2013.
(6)
Plačilo finančnega prispevka Unije se izvede pod pogojem, da so se načrtovani ukrepi dejansko že izvedli in so pristojni organi sporočili vse potrebne informacije v predpisanih rokih.
(7)
Španski organi so v celoti izpolnili tehnične in upravne obveznosti iz člena 3(4) Odločbe 2009/470/ES in člena 7 Uredbe (ES) št. 349/2005.
(8)
Ob upoštevanju navedenega bi bilo treba zdaj v skladu s členom 3(2) Odločbe 2008/655/ES določiti celotni znesek finančnega prispevka Unije k upravičenim odhodkom, ki so povezani z izkoreninjenjem bolezni modrikastega jezika v Španiji v letih 2007 in 2008.
(9)
Prvi obrok v višini 8 000 000,00 EUR, drugi obrok v višini 17 000 000,00 EUR in tretji obrok v višini 15 000 000,00 EUR so že bili izplačani.
(10)
Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Finančni prispevek Unije za odhodke v zvezi z izkoreninjenjem bolezni modrikastega jezika v Španiji v letih 2007 in 2008 se določi v višini 41 158 940,11 EUR. Ta sklep je sklep o financiranju v smislu člena 84 finančne uredbe.
Člen 2
Ob upoštevanju skupnega prispevka Unije v višini 41 158 940,11 EUR ostane za plačilo preostali znesek finančnega prispevka, določen v višini 1 158 940,11 EUR.
Člen 3
Ta sklep je naslovljen na Kraljevino Španijo.
V Bruslju, 7. novembra 2013

Labels: 2
5
0
6
18
15